จอห์น แอดัมส์

จอห์น แอดัมส์ (; 30 ตุลาคม ค.ศ. 1735 – 4 กรกฎาคม ค.ศ. 1826) เป็นหนึ่งในบิดาผู้ก่อตั้งประเทศและประธานาธิบดีสหรัฐคนที่สองตั้งแต่ ค.ศ. 1797 ถึง ค.ศ. 1801 ก่อนจะดำรงตำแหน่งประธานาธิบดี เขาเป็นผู้นำการปฏิวัติอเมริกาที่นำไปสู่การได้รับเอกราชจากบริเตนใหญ่ ในช่วงท้ายของสงครามปฏิวัติและในช่วงปีแรก ๆ ของการก่อตั้งประเทศใหม่ เขาทำงานให้กับรัฐบาลสหรัฐในฐานะนักการทูตอาวุโสในยุโรป แอดัมส์เป็นบุคคลแรกที่ดำรงตำแหน่งรองประธานาธิบดีสหรัฐ โดยรับตำแหน่งตั้งแต่ ค.ศ. 1789 ถึง ค.ศ. 1797 เขาเป็นผู้ที่จดบันทึกประจำวันอย่างสม่ำเสมอและติดต่อโต้ตอบกับบุคคลสำคัญร่วมสมัยเป็นประจำ รวมถึงภริยาและที่ปรึกษาของเขา แอบิเกล แอดัมส์ และสหายและคู่แข่งทางการเมืองของเขา ทอมัส เจฟเฟอร์สัน

ในฐานะนักกฎหมายและนักเคลื่อนไหวทางการเมือง ก่อนการปฏิวัติ แอดัมส์อุทิศตนให้กับสิทธิที่จะปรึกษาทนายความและการสันนิษฐานว่าบริสุทธิ์ เขาไม่สนใจกระแสต่อต้านอังกฤษและประสบความสำเร็จในการ ว่าความแก้ต่างให้ทหารอังกฤษจากข้อหาฆาตกรรมที่เกิดขึ้นจากการสังหารหมู่ที่บอสตัน แอดัมส์เป็นผู้แทนจากรัฐแมสซาชูเซตส์ในรัฐสภาภาคพื้นทวีปและกลายเป็นผู้นำการปฏิวัติ เขาช่วยเจฟเฟอร์สันในการร่างคำประกาศอิสรภาพใน ค.ศ. 1776 และเป็นผู้สนับสนุนหลักของเอกสารดังกล่าวในรัฐสภา ในฐานะนักการทูต เขาช่วยเจรจาสนธิสัญญาสันติภาพกับบริเตนใหญ่และจัดหาเงินกู้ที่สำคัญให้กับรัฐบาล แอดัมส์เป็นผู้ร่างหลักของรัฐธรรมนูญรัฐแมสซาชูเซตส์ใน ค.ศ. 1780 ซึ่งมีอิทธิพลต่อรัฐธรรมนูญสหรัฐ เช่นเดียวกับเรียงความของเขา Thoughts on Government (ความคิดว่าด้วยการปกครอง)

แอดัมส์ได้รับเลือกเป็นรองประธานาธิบดีสองสมัยภายใต้ประธานาธิบดีจอร์จ วอชิงตันและได้รับเลือกเป็นประธานาธิบดีคนที่สองของสหรัฐใน ค.ศ. 1796 ภายใต้สังกัดพรรคเฟเดอรัลลิสต์ สมัยการดำรงตำแหน่งของแอดัมส์ถูกครอบงำด้วยประเด็นสงครามปฏิวัติฝรั่งเศสและการที่เขายืนกรานในความเป็นกลางของอเมริกาทำให้เกิดการวิพากษ์วิจารณ์อย่างรุนแรงจากทั้งกลุ่มรีพับลิกันเจฟเฟอร์สันและจากบางคนในพรรคของเขาเอง นำโดยคู่แข่งอย่างอเล็กซานเดอร์ แฮมิลตัน แอดัมส์ลงนามในรัฐบัญญัติคนต่างด้าวและการปลุกปั่นที่ก่อให้เกิดข้อถกเถียงและสร้างกองทัพบกและกองทัพเรือขึ้นในการทำสงครามทางเรือที่ไม่ได้ประกาศอย่างเป็นทางการกับฝรั่งเศส เขาเป็นประธานาธิบดีคนแรกที่พำนักในทำเนียบขาว

ในการหาเสียงเพื่อลงสมัครรับเลือกตั้งเป็นประธานาธิบดีอีกครั้งใน ค.ศ. 1800 การต่อต้านจากพรรคเฟเดอรัลลิสต์และข้อกล่าวหาว่าเป็นเผด็จการจากฝ่ายเจฟเฟอร์โซเนียนทำให้แอดัมส์พ่ายแพ้ให้กับรองประธานาธิบดีและอดีตเพื่อนของเขาอย่างเจฟเฟอร์สัน และเขาเกษียณอายุกลับไปใช้ชีวิตที่รัฐแมสซาชูเซตส์ ในที่สุดเขาก็กลับมาเป็นเพื่อนกับเจฟเฟอร์สันอีกครั้งโดยการเริ่มต้นการติดต่อโต้ตอบกันอย่างต่อเนื่อง เขากับแอบิเกลก่อตั้งตระกูลการเมืองแอดัมส์ ซึ่งรวมถึงบุตรชายของพวกเขา จอห์น ควินซี แอดัมส์ ประธานาธิบดีคนที่หก จอห์น แอดัมส์เสียชีวิตในวันที่ 4 กรกฎาคม ค.ศ. 1826 – วันครบรอบห้าสิบปีของการประกาศอิสรภาพ แอดัมส์และบุตรชายของเขาซึ่งเป็นชาวนิวอิงแลนด์ เป็นประธานาธิบดีสองคนเดียวในบรรดาประธานาธิบดีสิบสองคนแรกที่ไม่เคยเป็นเจ้าของทาส นักประวัติศาสตร์และนักวิชาการได้จัดอันดับการบริหารประเทศของเขาในเกณฑ์ดี

 ประวัติ 

จอห์น แอดัมส์เกิดเมื่อวันที่ 30 ตุลาคม ค.ศ. 1735 หรือ 19 ตุลาคม ค.ศ. 1735 ตามปฏิทินจูเลียน เป็นบุตรชายคนโตจากทั้งหมดสามคนของจอห์น แอดัมส์ ซีเนียร์กับซูซานนา บอยล์สตัน แอดัมส์ เขาเกิดในที่ๆปัจจุบันคือเมืองควินซี รัฐแมสซาชูเซตส์ โดยที่ๆเขาเกิดปัจจุบันเป็นส่วนหนึ่งของอุทยานประวัติศาสตร์แห่งชาติแอดัมส์ พ่อของเขาเป็นทายาทรุ่นที่ห้าของเฮนรี แอดัมส์ซึ่งอพยพมาจากมณฑลซัมเมอร์เซ็ทในสหราชอาณาจักรในราว ค.ศ. 1638 จอห์น แอดัมส์ผู้พ่อเป็นผู้ช่วยบาทหลวง ทหารกองเกิน และสมาชิกสภาเมืองซึ่งควบคุมดูแลเกี่ยวกับโรงเรียนและถนน ส่วนซูซานนา บอยล์สตัน แอดัมส์เป็นผู้สืบสายเลือดของตระกูลบอยล์สตันแห่งเมืองบรุกไลน์ รัฐแมสซาชูเซตส์

แอดัมส์เกิดมาในครอบครัวชนชั้นกลาง แต่เขารู้สึกอย่างแรงกล้าว่าเขามีหน้าที่ที่จะต้องดำเนินชีวิตตามแบบของตระกูลซึ่งเป็นพิวริตันรุ่นบุกเบิก ทว่าในช่วงเวลาที่แอดัมส์เกิด กลุ่มความเชื่อพิวริตันเริ่มไม่ได้รับการยอมรับเหมือนดังก่อน ใน ค.ศ. 1751 แอดัมส์ในวัย 16 ปีเข้าเรียนที่วิทยาลัยฮาร์วาร์ด พ่อของแอดัมส์อยากให้เขาเป็นนักบวชสอนศาสนา แต่แอดัมส์ยังไม่ตัดสินใจจนกระทั่งเขาเรียนจบใน ค.ศ. 1755 และสอนในโรงเรียนในเมืองวอร์เซสเตอร์ เขาตัดสินใจที่จะเป็นทนายความจึงศึกษาอยู่ในสำนักงานของจอห์น พุตนัม ทนายความที่มีชื่อเสียงในเมือง ซึ่งแอดัมส์ได้ใช้พฤติกรรมที่ทำตั้งแต่เด็กคือบันทึกความประทับใจและรายละเอียดของเหตุการณ์ซึ่งสามารถเห็นอย่างกระจัดกระจายในไดอารีของเขา มาใช้ในการเป็นทนายความ โดยมักบันทึกคดีที่เฝ้าสังเกตเพื่อที่จะมาศึกษาและไตร่ตรองในภายหลัง หนึ่งในตัวอย่างที่ดีคือรายงานการบันทึกข้อโต้แย้งของเจมส์ โอทิสในศาลสูงแห่งรัฐแมสซาชูเซตส์ว่าด้วยเรื่องของความชอบธรรมทางกฎหมายของ Writs of Assistance ใน ค.ศ. 1761

ในวันที่ 25 ตุลาคม ค.ศ. 1764 แอดัมส์แต่งงานกับแอบิเกล สมิธ ก่อนวันเกิดปีที่ 29 ของเขา 5 วัน โดยมีลูกคือ แอบิเกล (ค.ศ. 17651813) อนาคตประธานาธิบดี จอห์น ควินซี (ค.ศ. 17671848) ซูซานา (ค.ศ. 17681770) ชารลส์ (ค.ศ. 17701800) ธอมัส บอยล์สตัน (ค.ศ. 17721832) และเอลิซาเบธซึ่งตายตั้งแต่กำเนิด (ค.ศ. 1777)

แอดัมส์ไม่เหมือนน้องของเขา แซมูเอล แอดัมส์ที่เป็นผู้นำที่ได้รับความนิยม อิทธิพลส่วนใหญ่ของเขาเกิดจากงานทนายความ รวมถึงงานวิเคราะห์ตัวอย่างเหตุการณ์ประวัติศาสตร์อย่างรุนแรงกอปรกับความรู้อย่างกว้างขวางในเรื่องกฎหมายและความทุ่มเทต่อหลักการสาธารณรัฐนิยม แอดัมส์มักพบว่าอุปนิสัยชอบโต้เถียงของตัวเขาเป็นอุปสรรคในการทำงานการเมือง

 อ้างอิง 

หมวดหมู่:บุคคลที่เกิดในปี พ.ศ. 2278
หมวดหมู่:ประธานาธิบดีสหรัฐ
หมวดหมู่:รองประธานาธิบดีสหรัฐ
หมวดหมู่:บุคคลจากมหาวิทยาลัยฮาร์วาร์ด
หมวดหมู่:ชาวอเมริกันเชื้อสายอังกฤษ
หมวดหมู่:ชาวอเมริกันเชื้อสายเวลส์
หมวดหมู่:คริสต์ศาสนิกชนชาวอเมริกัน
หมวดหมู่:บุคคลจากรัฐแมสซาชูเซตส์